text: Kæmpe interesse for ældgammel bro
  26 november 2014 kl. 06.24
  Horsens kommune regnede med, at få ville komme og kigge på udgravningen af en gammel bro. Der kom 20.000!
  I april begyndte Horsens Kommune og Naturstyrelsen udgravningen af en 115 år gammel jernbanebro ved Vestbirk for at skabe fri passage i Gudenåen.
  De havde ventet en smule interesse for udgravningen, men ikke at der indtil nu er kommet 20.000 for at kigge på.
  - Når vi kom ud i området efter en weekend, kunne vi jo se, at pladsen var tæt pakket med fodspor. Til daglig ankom folk også i en lind strøm. Nogle gik, cyklede eller blev kørt dertil i busser. Ikke alle respekterede afmærkningerne lige godt. Faktisk er vi lidt chokerede over, hvor 'modige' folk kan være. Nogle har gået lige bagved store gravemaskiner. Andre har sat sig ned og spist deres madpakker under broen - med stor fare for at få en skovl i hovedet, fortæller projektleder Tony Bygballe.
  Og hans kollega Simon Marsbøll siger:
  - Jeg havde i min naivitet troet, at et par skilte og et rødt bånd kunne markere, hvor folk måtte gå. Men vi indså ret hurtigt nødvendigheden af at investere i et stort hegn, som kunne holde folk på behørig og sikker afstand.
  Den store interesse har medført, at der er arrangeret foreløbigt 10 guidede ture.
  